**ОНАМГА МАРСИЯЛАР**

 1

Бу кун кўрликмиди ё ғафлатдими,

Нечун билмай қолдим, ё офатдими,

Ҳақ бизга атаган бир кулфатмиди,

Оҳ, сиздан айрилиб қолдик, онажон!

Жонимда бир нима узилиб кетди,

Юрагим қон бўлиб эзилиб кетди,

Кўз ўнгимда олам бўзилиб кетди,

Оҳ, сиздан айрилиб қолдик, онажон!

Жон олгани кепти Азроил, эвоҳ...

 Бизларни ғамдан ҳеч этмабсиз огоҳ?

 Дардингиз тоғ экан, демабсиз бир оҳ,

Оҳ, сиздан айрилиб қолдик, онажон!

Кўз узсам, эгилиб келиб қошимга,

Кулдингиз кўзимдан оққан ёшимга...

Кўз очсам, топмадим яна қаршимда,

Оҳ, сиздан айрилиб қолдик, онажон!

Дод деб уйғонарман тунлари бирдан,

Жонимда бир зарра қолмай сабрдан,

Ёнма-ён жой олгим келар қабрдан,

Оҳ, сиздан айрилиб қолдик, онажон!

Нечун сўзларингиз дурга битмадим,

Нечун бир опичиб хажга элтмадим.

Нечун сиздан олдин гўрга ётмадим,

Ох, сиздан айрилиб колдик, онажон!

Тўйми, аза — яхши-ёмон кунимда,

Ким туради энди менинг ёнимда?

Ким юпанч беради қийналганимда?

Оҳ, сиздан айрилиб колдик, онажон!

Ажалнинг дастидан қорайди юзим,

 Оллоҳ, юрагимга Ўзинг бер тўзим.

Жаннатингга қўйгин онамни, Изим,

Жойингиз жаннатда бўлсин, онажон!

 **2**

Сиз учиб кетдингиз қайси дунёга,

Нечун ерда қолдим ёлғиз, онажон.

Сўзларингиз истаб боқсам самога,

Бутун олам жимжит сассиз, онажон.

Нега ўз вактинда англай билмадим,

Армонли дунёда қолдим, онажон.

Дардингизни пайқаб тинглай билмадим,

Соғиниб инжиниб толдим, онажон.

Камида тўқсонга кирасиз девдим,

Оламда гуркираб юрасиз девдим,

Невара тўйларин кўрасиз, девдим,

Мен кимга ишона қолдим, онажон.

Менга қатъий-қатъий сўйлаб ҳакимлар,

Кучли дейишганди юрагингизни.

Девдимки гапирар ўйлаб ҳакимлар,

 Бақувват дегандим билагингизни.

Сиз бевақт учдингиз қай бир дунёга,

 Сиз-ла кетган қушлар қайтди, онажон.

Сиз нечун қолдингиз қай бир дунёда,

Оллох сўнгги гапни айтди, онажон.

Оппоқ сочларингиз оппоқ ипаклар,

Беҳи юзларингиз, киприкларингиз...

Оқ рўмол, сажжода батис кўйлаклар

Дафтарларда қолган битикларингиз...

Кўнгилларда нақшин нафис табассум,

Ингичка ингичка сўзлар ўгитлар...

Йиғинларда барин эслашар ҳар зум,

Зотингиздан чиққан қизлар, йигитлар.

Сиз кетган ёқлардан бизга хабар йўқ,

Аммо сиз бизларда яшайсиз ҳамон.

Сизнинг охиратдан менинг кўнглим тўқ

Жойингиз жаннатда бўлгай, онажон.

**Ўзбекистон халқ шоири**

**Миразаиз Аъзам**

**“Онажон” китобидан**